Euroopa Parlamendi, Euroopa Liidu Nõukogu ja Euroopa Komisjoni ühisavaldus

ELi seadusandlikud prioriteedid 2023.–2024. aastaks

(2022/C 491/01)

Venemaa provotseerimata ja brutaalne sõjaline agressioon Ukraina vastu, mida iseloomustavad šokeeriv vägivald ja üha lisanduvad tõendid sõjakuritegude kohta, on meie liidu otsustavuse ja tegutsemisvõime proovile pannud. See ülekanduv mõju, mis on Venemaa rünnakul meie eluviisile, mida pidasime kaua iseenesestmõistetavaks, tähendab, et meie inimeste stabiilsus- ja turvatunne ning kindlus tuleviku suhtes on vähenenud. Vaatamata Venemaa pingutustele liitu nõrgestada ja lõhestada, jääme me ühtseks ja otsustavaks ning peame oma südameasjaks Ukraina ja selle rahva toetamist. Meie jõupingutused hõlmavad militaar- ja humanitaarabi, poliitilist ja rahalist toetust, ukrainlaste jätkuvat juurdepääsu töökohtadele ELis, eluasemele, haridusele, koolitusele ja tervishoiule ajutise kaitse mehhanismi raames. Samuti hõlbustame Ukraina juurdepääsu ühtsele turule ja tasuta rändluse alale ning toetame Ukraina taastamist ja taasülesehitamist. Jätkuva majandusliku surve avaldamiseks ja Venemaa sõjaliste võimete õõnestamiseks tagame ka Venemaa vastu suunatud sanktsioonide tõhusa ja jätkuva rakendamise. Toetame Ukrainat ja Rahvusvahelist Kriminaalkohut potentsiaalsete sõjakuritegude dokumenteerimisel ja kohtu alla andmisel ning uurime võimalusi, et saaks tagada täieliku vastutusele võtmise. Selle agressiooni tagajärjed on tuntavad ka meie vahetus naabruses, kuhu on saabunud palju põgenikke, ning kogu maailmas on järsult suurenenud toiduga kindlustamatus.

Ajal, kui hakkasime just taastuma pandeemiast ja teeme läbi radikaalseid muutusi, et võidelda muude tõsiste probleemidega, nagu kliimamuutused ja loodusõnnetused, seisavad meie inimesed silmitsi energiahindade tõusu ja kasvava inflatsiooniga. Meie kindel soov on leida sellele meie kodanike ja ettevõtjate elukalliduse kasvu kriisile, mida on süvendanud sõda Ukrainas, ühised ELi lahendused. Järgides kava „REPowerEU“, on EL kiiresti vähendanud oma sõltuvust Venemaalt imporditavast energiast, toetades alternatiivsete energiaallikate kasutuselevõttu, energia säästmist ja hoiustamist. Struktuursed lahendused saame, kui kasutame oma turujõudu, kiirendame energiasektoris toimuvat kaksiküleminekut ja reformime elektrituru korraldust.

Selles kontekstis seame suureks prioriteediks mitmeaastase finantsraamistiku kestlikkuse uues geopoliitilises ja majandusolukorras. Tegeleme ka piisavate omavahendite hankimisega.

Avaldame heameelt Euroopa tuleviku konverentsi (1) – inspireeriva ja eduka aruteludemokraatia eksperimendi – tulemuste üle. Kodanikele ootustele vastamiseks jätkavad institutsioonid oma pädevusvaldkonnas selle tagamist, et konverentsi soovituste puhul saaksid võetud kiired ja tõhusad järelmeetmed. Paljud konverentsi käigus esitatud ettepanekud kajastuvad komisjoni 2023. aasta tööprogrammis ja me lubame ühiselt, et pöörame neile suurt tähelepanu.

Käesoleva ühisavaldusega toome esile peamised seadusandlikud ettepanekud, (2) kinnitades, et meie kolm institutsiooni teevad nende puhul kõik endast oleneva. Nende prioriteetide edukas järgimine on eriti oluline, kui mõelda Euroopa Parlamendi 2024. aasta valimistele, millel kodanikud annavad oma hinde sellele, kuidas EL on tema ees praegu seisvate probleemidega toime tulnud. See puudutab nii praegu kaasseadusandjate käes olevaid seadusandlikke ettepanekuid kui ka neid seadusandlikke ettepanekuid, mille Euroopa Komisjon esitab kuni 2023. aasta lõpuni. Kõik kolm institutsiooni lepivad kokku seada 2023. aastal ja kuni Euroopa Parlamendi praeguse koosseisu ametiaja lõpuni 2024. aastal suurimateks prioriteetideks järgmised poliitikaeesmärgid:

1. Selleks et saavutada ebasoodsatele geopoliitilistele oludele vaatamata tulemusi Euroopa rohelise kokkuleppe raames, mille eesmärk on jõuda 2050. aastaks kliimaneutraalsuseni, teeme tööd selle nimel, et kiirendada rohepööret ja õiglast üleminekut kui olulist osa energiajulgeoleku ja kõrgete energiahindade probleemide ning toiduga kindlustatuse mure lahendamisel. Võtame meetmeid, et viia kiiresti lõpule töö paketiga „Eesmärk 55“, saavutamaks meie 2030. aasta vähendamiseesmärgid, millega käib kaasas ambitsioonikam kava „REPowerEU“, mille eesmärk on Venemaa fossiilkütustest sõltumise järkjärguline kaotamine ja taastuvenergia kasutamise edendamine Euroopas. Seame prioriteediks ELi elektrituru uuendamise, ELi vesinikuturu käivitamise ja taastuvate energiaallikate kiirema kasutuselevõtu. Pöörame tähelepanu sellistele küsimustele nagu elurikkuse taastamine ja kaitse, mulla seisund, vee-, õhu- ja mikroplastireostuse vähendamine ning võitlus keskkonnakuritegude vastu. Ringmajanduse ülesehitamise eesmärgil seame sihiks saavutada tulemusi sellistes valdkondades nagu õigus toodete parandamisele, kestlik tootedisain, pakendijäätmetega võitlemine ja selle tagamine, et tarbijatel oleks õige teave roheväidete kohta. Tegeleme täiendavate kliimameetmete võtmisega, eelkõige seoses transpordist tuleneva heite ja saastega, kaubaveo keskkonnahoidlikumaks muutmisega ning süsinikdioksiidi sidumise sertifitseerimisega. Peame esmatähtsaks jäätmete ja nende keskkonnamõju vähendamist.

2. Et saavutada digipööre ja tugevdada ELi vastupanuvõimet, pöörame tähelepanu ressursikasutuse ning keskkonna- ja kliimamõju vähendamisele, Euroopa juhtpositsiooni tugevdamisele teedrajavate tehnoloogiate valdkonnas, meie varustuskindlusele, konkurentsivõimele ja vastupanuvõimele, asjakohaste digioskuste toetamisele ning inimkeskse lähenemisviisi järgimisele. Keskendume menetluses olevatele ettepanekutele, mis käsitlevad tehisintellekti, andmetele juurdepääsu ja andmete kasutamist, küberkerksust ja -turvalisust ning meie kaitsetööstuse tugevdamist. Selleks et tagada kaksikülemineku jaoks piisavad ja mitmekesised tarned, seame esikohale kriitilise tähtsusega toorainete ja haruldaste muldmetallide ning pooljuhtidega seotud meetmed. Uuenduslike tehnoloogiate edendamiseks teeme tööd õigusraamistikuga, mis hõlmab selliseid teemasid nagu Hyperloop, uue raadiospektripoliitika programm ja turvaline kosmosepõhine side. Võtame meetmeid ühtse Euroopa liikuvusandmeruumi loomiseks. Tugevdame üht meie peamist vara ehk ühtset turgu, töötades selleks ühtse turu erakorraliste meetmete paketiga ja parandades platvormitöö tingimusi. Samuti teeme tööd uue tõhusa patendiõiguse väljatöötamiseks ja toetame VKEsid rasketel aegadel, sealhulgas hilinenud maksmise korra läbivaatamise kaudu.

3. Inimeste hüvanguks toimiva majanduse osas suurendame jõupingutusi konkurentsivõime suurendamiseks, majanduskasvu kindlustamiseks ja Euroopa kodanikele tööhõivevõimaluste loomiseks. Keskendume eelkõige noortele ja asjakohaste oskuste arendamisele. Kõrvaldame takistused ja koormuse, mis pärsivad meie väikeettevõtteid. Võtame meetmeid, et esitada VKEde abipakett ning toetada ja leevendada olukorda ettevõtjate jaoks, sealhulgas kapitalile ja andmetele hõlpsama juurdepääsu, kiirete ja uuenduslike makselahenduste ning maksejõuetust käsitlevate ühtlustatud normide kaudu. Seame jätkuvalt prioriteediks Euroopa sotsiaalõiguste samba ja Porto tippkohtumise deklaratsiooni rakendamise ning võtame täiendavaid meetmeid, et tagada sotsiaalse mõõtme arvessevõtmine kõigis meie meetmetes, sealhulgas seoses õigusega mitte olla kättesaadav ja soolise palgalõhe kaotamisega. Töötame selle nimel, et jõuda kiiresti kokkuleppele sotsiaalkindlustussüsteemide koordineerimises, et toetada tööjõu liikuvust, samuti hoiusekindlustuse, äriühingute kestliku üldjuhtimise, rahapesuvastase võitluse ja sunniviisilise töö tulemusel valmistatud toodete keelustamise küsimustes. Pöörame nõuetekohast tähelepanu ELi majanduse juhtimise läbivaatamisele, tagamaks et see toimib ELi ja liikmesriikide majanduse toetamiseks, ning teeme tööd kapitaliturgude ja euro, sealhulgas digitaalse euro rolli tugevdamiseks ja pangandusliidu väljakujundamiseks. Püüame teha edusamme ülemaailmse maksureformi vallas. Kestliku arengu toetamiseks kogu maailmas teeme tööd selle nimel, et leppida kiiresti kokku üldiste tariifsete soodustuste kavas ja reformitud tolliseadustikus.

4. Euroopa maailmapositsiooni tugevdamiseks peame näitama oma vankumatut toetust Ukrainale ning kindlalt järgima mitmepoolsuse ja reeglitel põhineva korra aluspõhimõtteid ning pühenduma arengu- ja humanitaarabi osutamisele. Kooskõlas strateegilise kompassiga jätkame tööd, et suurendada meie ühist kaitse- ja julgeolekuvõimet ning kerksust, sealhulgas seoses võitlusega välisteabega manipuleerimise ja välissekkumise vastu. Võtame meetmeid, et luua raampakett korruptsiooni vastu võitlemiseks. Jätkame koostööd kandidaatriikidega Lääne-Balkanil, samuti Ukraina, Moldova Vabariigi ja Gruusiaga, pidades silmas nende liiduga ühinemist tulevikus. ELi vastupanuvõime tugevdamiseks ja tarneahelate mitmekesistamiseks nõuame kaubanduslepingute täielikku ratifitseerimist ning koostöö tugevdamist sarnaselt meelestatud partnerite ja liitlastega.

5. Euroopaliku eluviisi edendamiseks seame esikohale rände- ja varjupaigaalase õigusraamistiku reformi lõpuleviimise enne parlamendi koosseisu ametiaja lõppu, tuginedes rände- ja varjupaigalepet käsitlevale ühisele tegevuskavale. Samuti püüame teha kiireid edusamme seadusliku rände paketi ja muudetud Schengeni piirieeskirjade osas. Kavandatud Euroopa oskusteaasta raames on meie eesmärk töötada eelisjärjekorras peatse ettepanekuga, mis käsitleb kolmandate riikide antud kvalifikatsioonide tunnustamist ja ELis toimuva õppimisega seotud liikuvuse toetamist. Võtame meetmeid, et viia lõpule töö viisamenetluste ja reisidokumentidega seotud digitaliseerimise, riiklike õiguskaitseasutuste vahelise teabevahetuse, inimkaubandusevastaste meetmete, reisijaid käsitleva eelteabe edastamise kohustuse, kriminaaltulu arestimise ja konfiskeerimise ning laste seksuaalse väärkohtlemise vastu võitlemise valdkonnas. Euroopa terviseliidu loomise jätkamiseks peame esmatähtsaks Euroopa terviseandmeruumi kiiret vastuvõtmist ja rakendamist. Samuti pöörame erilist tähelepanu vaimse tervise ja vähiennetuse teemadele.

6. Oma demokraatia ja väärtuste kaitsmiseks enneolematute ohtude eest kasutame kõiki meie käsutuses olevaid vahendeid, et tugevdada ja kaitsta õigusriiki ja võrdsust, võidelda diskrimineerimise vastu ning kaitsta meediavabadust ja -pluralismi liidus. Tegutseme kiiresti, et viia järgmiste Euroopa Parlamendi valimiste ajaks lõpule töö poliitreklaami läbipaistvuse ja suunamise, Euroopa tasandi erakondade ja poliitiliste sihtasutuste põhikirja ja rahastamise ning liikuvate eurooplaste valimisõiguste vallas. Pöörame erilist tähelepanu edasistele algatustele, mille eesmärk on tugevdada demokraatiat ELi sees ja kaitsta meie demokraatlikku süsteemi väliste huvide, desinformatsiooni ja välissekkumise eest ning tugevdada korruptsioonivastast õigusraamistikku. Peame esmatähtsaks tasustamise läbipaistvust ning võitlust naistevastase vägivalla ja perevägivalla vastu. Tegutseme selle nimel, et kaitsta puuetega inimeste õigusi ja edendada põlvkondadevahelist solidaarsust.

Lisaks seadusandliku tavamenetluse alla kuuluvale tööle kinnitame, et oleme pühendunud sellele, et:

— jätkata Ukraina toetamist ning tegeleda Venemaa agressioonist meie kodanikele ja ettevõtjatele tuleneva mõjuga;

— jälgida jätkuvalt riiklike taaste- ja vastupidavuskavade rakendamist;

— tähistades 2023. aastal ühtset turu 30. aastapäeva, teha koostööd ühtse turu süvendamiseks, kõrvaldades tõkked ja täites lüngad, eelkõige teenindussektoris, et kasutada ära selle täielik potentsiaal;

— Euroopa oskusteaasta raames edendada Euroopat kui oskustööliste jaoks atraktiivset kohta ning hõlbustada oskustööliste ja praktikantide ELi-sisest liikuvust;

— kiirendada ÜRO kestliku arengu tegevuskava 2030 rakendamist;

— nõuda suuremaid ambitsioone ja meetmeid ülemaailmsel tasandil, et lahendada omavahel seotud kliima- ja bioloogilise mitmekesisuse kriise;

— tugevdada diplomaatilist suhtlust partneritega maailmas, sealhulgas strateegia „Global Gateway“ kaudu, edendades samal ajal kõrgeid standardeid keskkonna, tervise, sotsiaal- ja inimõiguste valdkonnas;

— pakkuda usutavaid ELi väljavaateid koos Lääne-Balkaniga ka Ukrainale, Moldova Vabariigile ja Gruusiale ning säilitada meie toetus idapartnerlusele ja lõunanaabrusele;

— seada prioriteediks kaubanduslepingud sarnaselt meelestatud partneritega, elavdada suhteid Ladina-Ameerika ja Kariibi piirkonnaga ning tugevdada uuendatud partnerlust Aafrikaga;

— tegeleda piiriülesest organiseeritud kuritegevusest ja terroriorganisatsioonidest tulenevate ohtudega, jätkates julgeolekuliidu strateegia (2020–2025) elluviimist.

Meie, Euroopa Parlamendi president, nõukogu eesistuja ja Euroopa Komisjoni president, kinnitame, et meie institutsioonid kohustuvad 2023. ja 2024. aastal nende ühiste prioriteetidega tööd tegema, juhindudes vastastikuse usalduse, austuse ja koostöövaimu aluspõhimõtetest. Euroopa tulevik sõltub suutlikkusest kiiresti, sitkelt ja ühtselt kohaneda.

Teeme koostööd ka selleks, et tagada kehtivate õigusaktide nõuetekohane rakendamine ja jõustamine, ning jälgime tähelepanelikult käesoleva ühisavalduse õigeaegset ja tõhusat rakendamist.

Съставено в Брюксел на петнадесети декември две хиляди двадесет и втора година. Hecho en Bruselas, el quince de diciembre de dos mil veintidós. V Bruselu dne patnáctého prosince dva tisíce dvacet dva. Udfærdiget i Bruxelles den femtende december to tusind og toogtyve. Geschehen zu Brüssel am fünfzehnten Dezember zweitausendzweiundzwanzig. Kahe tuhande kahekümne teise aasta detsembrikuu viieteistkümnendal päeval Brüsselis. Έγινε στις Βρυξέλλες, στις δέκα πέντε Δεκεμβρίου δύο χιλιάδες είκοσι δύο. Done at Brussels on the fifteenth day of December in the year two thousand and twenty two. Fait à Bruxelles, le quinze décembre deux mille vingt-deux. Arna dhéanamh sa Bhruiséil, an cúigiú lá déag de mhí na Nollag sa bhliain dhá mhíle fiche a dó. Sastavljeno u Bruxellesu petnaestog prosinca godine dvije tisuće dvadeset druge. Fatto a Bruxelles, addì quindici dicembre duemilaventidue. Briselē, divi tūkstoši divdesmit otrā gada piecpadsmitajā decembrī. Priimta du tūkstančiai dvidešimt antrų metų gruodžio penkioliktą dieną Briuselyje. Kelt Brüsszelben, a kétezer-huszonkettedik év december havának tizenötödik napján. Magħmul fi Brussell, fil-ħmistax-il jum ta’ Diċembru fis-sena elfejn u tnejn u għoxrin. Gedaan te Brussel, vijftien december tweeduizend tweeëntwintig. Sporządzono w Brukseli dnia piętnastego grudnia roku dwa tysiące dwudziestego drugiego. Feito em Bruxelas, em quinze de dezembro de dois mil e vinte e dois. Întocmit la Bruxelles la cincisprezece decembrie două mii douăzeci și doi. V Bruseli pätnásteho decembra dvetisícdvadsaťdva. V Bruslju, petnajstega decembra dva tisoč dvaindvajset. Tehty Brysselissä viidentenätoista päivänä joulukuuta vuonna kaksituhattakaksikymmentäkaksi. Som skedde i Bryssel den femtonde december år tjugohundratjugotvå.

(1) Euroopa tuleviku konverents. Lõpptulemust käsitlev aruanne on kättesaadav siin: https://futureu.europa.eu/et/pages/reporting

(2) Vastavalt seadusandlikule tavamenetlusele.